Diari Oficial de la Generalitat Valenciana


Sumari del DOGV 8826, del 03-06-2020 (2020/3788)

RESOLUCIÓ de 21 de maig de 2020, de la directora general d'Innovació Educativa i Ordenació, per la qual es convoquen subvencions i assignacions econòmiques per a desenvolupar projectes d'investigació i innovació educativa en centres educatius sostinguts amb fons públics de la Comunitat Valenciana, durant el curs acadèmic 2020-2021.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8826

Data del DOGV
:   03-06-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/3788


Data del document
:   21-05-2020

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 21 de maig de 2020, de la directora general d'Innovació Educativa i Ordenació, per la qual es convoquen subvencions i assignacions econòmiques per a desenvolupar projectes d'investigació i innovació educativa en centres educatius sostinguts amb fons públics de la Comunitat Valenciana, durant el curs acadèmic 2020-2021. [2020/3788]  
Mitjançant l'Ordre 31/2016, de 4 de juliol, de la Conselleria d'Educació, Investigació, Cultura i Esport, es van aprovar les bases reguladores de les subvencions i assignacions econòmiques per a la realització de projectes d'investigació i innovació educativa en centres educatius no universitaris de la Comunitat Valenciana (DOCV núm. 7823, de 07.07.2016).  
D'acord amb l'esperit d'aquestes bases, l'Administració educativa valenciana té com a objectiu donar suport als equips docents en l'elaboració de projectes d'investigació i innovació, materials i experiències educatives que contribuïsquen al desenvolupament de noves metodologies i models d'organització nous que resolguen els reptes de l'educació i contribuïsquen al desenvolupament dels Objectius per a la ciutadania global marcats en l'Agenda 2030. A més, vol donar-los visibilitat a través del Mapa de geolocalització de PIIE en centres de la Comunitat Valenciana.  
La Generalitat ha previst en els pressupostos de 2020 una línia pressupostària destinada a projectes d'innovació, desenvolupament de materials didàctics i d'implantació de bones pràctiques docents dels centres educatius concertats. La convocatòria està prevista en la Resolució de 23 de març de 2020 del conseller d'Educació, Cultura i Esport per la qual s'aprova el Pla Estratègic de Subvencions 2020-2023 de la Conselleria d'Educació, Cultura i Esport (DOGV núm. 8783, de 07.04.2020), que estableix en el seu annex com a objectiu estratègic 3.1, «Promoure accions i programes d'investigació i innovació educativa» i que desenvolupa la línia de subvenció S6968000 amb la denominació «Projectes d'innovació educativa, desenvolupament de materials didàctics i la implantació de bones pràctiques docents».   
En virtut del que s'ha exposat, i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i de la delegació de la facultat per a convocar continguda en la disposició final primera de l'Ordre 31/2016, de 4 de juliol (DOGV núm. 7823, de 07.07.2016), resolc:  
  
Primer. Objecte  
Convocar un concurs públic en règim de concurrència competitiva per a la concessió de subvencions i assignacions econòmiques per a desenvolupar projectes d'investigació i innovació educativa, en centres educatius no universitaris sostinguts amb fons públics de la Comunitat Valenciana, durant el curs acadèmic 2020-2021.  
  
Segon. Finançament  
1. Les quantitats concedides als projectes seleccionats tindran com a finalitat ajudar a sufragar totalment o parcialment les despeses que genere la realització d'aquests en els termes que disposen l'Ordre de bases 31/2016 i aquesta convocatòria.  
2. El finançament d'aquestes quantitats assignades als centres educatius públics, amb caràcter de despesa extraordinària de funcionament, s'abonarà a càrrec del capítol II del programa pressupostari 421.50, del pressupost de la Generalitat de l'any 2020, per un import global màxim d'1.800.000 €.  
3. El finançament d'aquestes quantitats, destinades a centres docents privats concertats i a centres educatius de titularitat pública distinta a la Generalitat amb caràcter de subvenció, s'abonarà a càrrec del capítol IV de la línia de subvenció S6968000 del programa pressupostari 421.50, del pressupost de la Generalitat de l'any 2020, per un import global màxim de 126.000 €.  
  
Tercer. Objectiu  
Impulsar propostes educatives que promoguen la innovació pedagògica, transformacions curriculars i d'organització dels centres educatius, la implicació de les comunitats educatives i l'impacte en l'entorn social. Propostes que, a més, puguen tenir en compte els Objectius de Desenvolupament Sostenible marcats en l'Agenda 2030.  
  
Quart. Destinataris  
1. Podran participar en aquesta convocatòria els centres educatius no universitaris de la Comunitat Valenciana que complisquen els requisits següents:  
a) Ser un centre educatiu, de titularitat pública o privada, sostingut amb fons públics, inscrit en el Registre de centres docents de la Comunitat Valenciana.  
b) Els centres educatius privats concertats i els centres educatius de titularitat pública distinta a la Generalitat no podran incórrer en les prohibicions per a obtindre la condició de beneficiari assenyalades en l'article 13, apartats 2 i 3, de la Llei 38/2003, de 17 de novembre, general de subvencions.  
c) Els centres educatius privats concertats i els centres educatius de titularitat pública distinta a la Generalitat estaran sotmesos a les obligacions de l'article 14 de la Llei 38/2003, de 17 de novembre, general de subvencions.  
  
Cinqué. Nombre de sol·licituds per centre  
1. Els centres amb més de 600 alumnes matriculats en el curs acadèmic 2019-2020 podran presentar fins a dos projectes, és a dir, dos projectes individuals o un projecte individual i un projecte de modalitat agrupada o dos projectes de modalitat agrupada.  
En cas que un centre amb més de 600 alumnes matriculats en el curs acadèmic 2019-2020 presente en aquesta convocatòria més de dos projectes, únicament es tindran en compte les dues últimes sol·licituds presentades per ordre cronològic. Si les sol·licituds excloses són de modalitat agrupada, quedaran exclosos tots els centres associats als projectes.  
2. Els centres amb 600 alumnes o menys, matriculats al curs acadèmic 2019-2020, només podran presentar un projecte, en modalitat individual o agrupada.  
En cas que un centre amb 600 alumnes o menys matriculats en el curs acadèmic 2019-2020 presente en aquesta convocatòria més d'un projecte, únicament es tindrà en compte l'última sol·licitud presentada per ordre cronològic. Si la sol·licitud exclosa és de modalitat agrupada, quedaran exclosos tots els centres associats al projecte.  
  
Sisé. Tipologia del projecte  
1. Projecte nou: projecte que no ha obtingut assignació econòmica en les convocatòries de 2017-18, 2018-19, 2019-2020, i que es presenta per a una durada d'un any: curs 2020-21, siga en modalitat individual o agrupada.  
2. Projecte de continuïtat: projecte que ha obtingut assignació econòmica en les convocatòries de 2018-19, 2019-2020 siga en modalitat individual o agrupada, i que el centre va seleccionar en la sol·licitud inicial una durada de 2 anys o més. Actualment es troba en procés d'implementació, sense interrupció, des de l'any d'inici.  
  
Seté. Modalitats de participació  
1. De conformitat amb la base segona de l'Ordre 31/2016, es preveuen dues modalitats de participació:  
A. Participació individual. El centre presenta un projecte en solitari.  
  
B. Participació agrupada. El centre participa en un projecte col·lectiu, integrat per un mínim de dos i un màxim de cinc centres.  
- En la sol·licitud caldrà que es faça constar expressament els compromisos d'execució assumits per cada centre de l'agrupació, així com el percentatge de l'import de l'assignació econòmica o subvenció que ha d'aplicar cada un. Aquest percentatge haurà de ser com a mínim de:  
- Agrupacions de dos centres: 30 %  
- Agrupacions de tres centres: 25 %  
- Agrupacions de quatre centres: 20 %  
- Agrupacions de cinc centres: 16 %  
La persona titular del centre que actuarà com a representant de l'agrupació serà qui presente la sol·licitud.  
2. La sol·licitud individual i la sol·licitud agrupada de participació són compatibles en els termes establits en el punt cinqué.  
Huité. Característiques dels projectes   
1. Els projectes presentats hauran d'incloure, necessàriament, les característiques següents per tal de ser avaluats:  
1. Oportunitat  
- Sorgeix com a resposta a una necessitat de canvi o millora detectada i reflexiona la manera de posar en marxa el procés de canvi o millora.  
- Proposa, de manera creativa, intervencions i actuacions que fomenten noves estratègies d'ensenyament aprenentatge que donen resposta a la situació viscuda de crisi sanitària.  
2. Innovació  
- Compta amb un marc teòric que avala la millora i li dona suport, o permet reformular un projecte ja existent al centre.  
- La pràctica innovadora que es presenta és concebuda com a nova o original per a abordar i aconseguir els objectius de canvi o millora plantejats, o reformula un projecte encetat anteriorment. Qualsevol de les dues possibilitats ha d'incorporar una estratègia i un cronograma ben definit.  
- Aplica metodologies actives que situen l'alumnat en el centre del procés.  
3. Sostenibilitat  
- El projecte és viable econòmicament i tècnicament. Les millores que pretén introduir perduraran en el temps.  
4. Transferència  
- Les pràctiques innovadores poden ser aplicades en contextos educatius semblants.  
- Ofereixen materials i claus que propicien l'intercanvi amb altres centres.  
5. Participació  
- Els projectes d'investigació i innovació permeten i fomenten la participació i el treball cooperatiu, i detallen les accions dels diferents agents implicats (professorat, alumnat, famílies, resta de la comunitat educativa i entorn sociocultural).  
6. Inclusió  
- Els projectes incorporen accions dirigides a la igualtat d'oportunitats, la integració i la inclusió educativa i social, a través de pràctiques educatives contextualitzades a les característiques del centre, de l'entorn i de l'alumnat.  
7. Plurilingüisme  
- El projecte valora la competència comunicativa de l'alumnat i la millora, tant en les llengües cooficials com en les llengües estrangeres implantades en el sistema educatiu valencià.  
- Promou la normalització del valencià en l'àmbit educatiu, administratiu i social.  
8. Avaluació  
- El projecte incorpora un pla d'avaluació que preveu valorar el desenvolupament de les pràctiques innovadores, els resultats i l'impacte.  
2. Si un projecte desenvolupa una aplicació o programari, aquest no podrà incloure el tractament de dades de caràcter personal de l'alumnat, el professorat o les famílies. A més, aquest no podrà contravindre la normativa existent sobre protecció de dades i ús d'app en centres educatius. Si un projecte que desenvolupa una aplicació o programari està finalment seleccionat en la convocatòria, això no comportarà que l'aplicació obtinga drets de representativitat de la Generalitat i no podran ser publicades com a aplicacions de la Generalitat per part dels autors o del centre. Tampoc comportarà cap compromís per part de la conselleria amb competències en educació d'oferir-les dins del catàleg d'aplicacions per als centres educatius.   
  
Nové. Apartats i format dels projectes  
Els projectes hauran de contindre, necessàriament, els apartats, formats i especificacions següents:  
a) Apartats dels projectes  
1. Portada  
1.1. Títol del projecte  
1.2. Nom del centre o centres de l'agrupació, segons el cas  
1.3. Nom i cognoms del coordinador o coordinadora del projecte  
  
1.4. Modalitat. En cas de ser una sol·licitud d'una agrupació de centres, nom i cognoms del director o directora del centre representant de l'agrupació.  
1.5. Tipologia: nou o de continuïtat, d'acord amb el resolc sisé d'aquesta resolució.  
2. Índex  
2.1. Justificació  
- Pertinença: dades sobre la situació que es vol canviar o millorar, o sobre la qual es vol investigar, i temàtica o fil conductor del projecte. En el cas dels materials, se n'ha d'acreditar la novetat.  
- Concreció dels objectius.  
En el cas de projectes de continuïtat, cal justificar si el projecte ha respost a l'objecte de canvi o millora i els objectius plantejats en el projecte inicial.  
2.2. Projecte  
- Marc teòric: coherent i ajustat a la situació inicial i al projecte o materials que s'han de desenvolupar.  
- Originalitat: descripció de la pràctica nova o original amb cronograma explícit i planificació de tasques. En el cas de materials, la no-existència prèvia o novetat de format i plantejament d'aquests.  
- Concreció de la metodologia aplicada al projecte.  
- Sostenibilitat: viabilitat econòmica, tècnica i perdurabilitat.  
- Transferència: exposició de pràctiques, materials i claus educatives susceptibles de ser desenvolupades en altres contextos educatius.   
- Participació: accions i nivell d'implicació i participació dels diferents agents.  
- Caràcter inclusiu.  
- Plurilingüisme.  
2.3. Avaluació i impacte   
- Indicadors i criteris d'avaluació.  
- Instruments d'avaluació.  
- Anàlisi de resultats (en el cas de projectes de continuïtat).  
- Impacte / propostes de millora.  
2.4. Conclusions  
2.5. Pressupost  
S'ha de tindre en compte que la quantitat total concedida als projectes presentats i seleccionats, tant si és un projecte a un any com si és un projecte a 2 anys o més, té caràcter anual i haurà de ser gastada durant el curs escolar per al qual ha sigut concedida.   
Per a projectes a un any, la quantitat total assignada es destinarà a sufragar les despeses generades pel projecte que tinguen caràcter de béns no inventariables (material fungible, no susceptible de ser inclòs en inventari).   
Per a projectes a 2 anys o més, fins al 50% de la quantitat total assignada es podrà destinar a materials inventariables, d'acord amb l'article 31.4 de la Llei 38/2003, de 17 de novembre, general de subvencions.  
Els projectes hauran de contindre de manera descriptiva, i necessàriament, els apartats indicats més amunt. Els projectes que no seguisquen aquest esquema seran desestimats.  
b) Material audiovisual: vídeo de presentació del projecte   
c) Altres especificacions  
- El projecte s'ha de presentar en format digital (PDF o document de text) amb una extensió no superior a les 20 pàgines, arial 11, espaiat simple. Es podran incloure, a més, annexos en el mateix document.  
- L'extensió màxima per als projectes de continuïtat serà de 5 pàgines atenent la situació excepcional produïda al curs 2019-20 com a conseqüència de la crisi sanitària viscuda per la Covid-19 i la consegüent interrupció de les activitats lectives presencials d'acord amb la Resolució de 23 de març de 2020, de la consellera de Sanitat Universal i Salut Pública, de 23 de març de 2020, per la qual s'acorda el tancament de tots els centres educatius de la Comunitat Valenciana, com a conseqüència de la situació de crisi sanitària ocasionada per la Covid-19.  
  
- El material audiovisual que continga el vídeo ha de tindre una durada màxima de 3 minuts i una grandària màxima de 50 MB. Ha d'estar en format MP4 (còdec de vídeo H.264 i còdec d'àudio AAC o MP3).  
  
Desé. Criteris de valoració   
1. L'avaluació dels projectes s'ha de dur a terme per mitjà dels criteris de valoració establits a continuació, i per cada criteri s'ha d'atorgar, com a màxim, la puntuació que s'hi indica:  
a. Oportunitat: 4 punts  
Projectes nous:  
- Presenta un diagnòstic precís sobre allò que es vol canviar o sobre allò que es vol investigar i en fa una justificació.  
- Remarca l'oportunitat del moment per al canvi o investigació proposats, donades una sèrie de circumstàncies que afavoreixen la posada en marxa del projecte.  
Projectes de continuïtat:  
- Explica amb claredat i concreció la necessitat de sol·licitar la subvenció o assignació per a complir amb els propòsits de canvi i els objectius plantejats en el projecte inicial.  
b. Innovació: 8 punts  
Projectes nous:   
- Presenta un marc teòric coherent amb el projecte.  
- Suposa una novetat o una reformulació de les accions dutes a terme al centre. Cal explicitar en què consisteix la reformulació.  
  
- Incorpora un cronograma ben definit que reflecteix una estratègia clara.  
- Aplica metodologies actives que augmenten l'autonomia de l'alumne en els seus aprenentatges en situacions individuals o interactives.  
- Contempla i aplica Objectius del Desenvolupament Sostenible de l'Agenda 2030.  
Projectes de continuïtat:   
- Presenta millores que avalen la proposta innovadora del projecte inicial.  
c. Sostenibilitat: 2 punts  
Projectes nous i de continuïtat:  
- Acredita la seua viabilitat i autonomia.  
- Acredita la seua sostenibilitat al llarg del temps.  
d. Transferència: 3 punts  
Projectes nous:  
- Presenta pràctiques innovadores que poden ser aplicades en contextos educatius semblants.  
- Ofereix materials i claus educatives que propicien la transferència de pràctiques innovadores.  
Projectes de continuïtat:  
- Demostra evidències que validen la transferibilitat del projecte inicial.  
e. Participació: 5 punts  
Projectes nous i de continuïtat:  
- Fomenta la participació i el treball cooperatiu.  
- Detalla les accions pel que fa a la implicació dels diferents agents (professorat, alumnat, famílies, resta de la comunitat educativa, entorn sociocultural, etc.).  
f. Inclusió: 5 punts  
Projectes nous i de continuïtat:  
- Fomenta l'aprenentatge competencial de nivells simples a complexos, a través de programes i projectes que ofereixen experiència vital, amb repercussió social en el seu entorn i comunitat educativa.  
- Promou el desenvolupament d'activitats estructurades que permeten ser adaptades a escala individual i grupal.  
- Presenta i desenvolupa accions concretes dirigides a promoure: la igualtat d'oportunitats, la igualtat de gènere, l'accés i la participació de tot l'alumnat, l'eliminació de barreres, el treball col·laboratiu i intergeneracional, l'aprenentatge servei, etc.  
g. Plurilingüisme: 2 punts  
Projectes nous i de continuïtat:  
- Dinamitza la comprensió i expressió, oral i escrita, de les llengües cooficials i de les llengües estrangeres.  
- Fomenta la normalització lingüística del valencià.  
- Presenta i desenvolupa accions concretes dirigides a promoure l'ús vehicular de les llengües oficials i la llengua estrangera i que potencien l'ús del valencià en els contextos poc favorables a l'ús de la llengua pròpia.  
h. Avaluació: 6 punts  
Projectes nous:  
- Inclou els indicadors, criteris i els instruments d'avaluació que permeten analitzar el desenvolupament del projecte, el grau de participació dels agents implicats, les dificultats trobades, els resultats i l'extracció de conclusions.  
- Ofereix els resultats qualitatius i quantitatius que justifiquen la millora amb claredat i concreció.  
Projectes de continuïtat:  
A causa de la crisi sanitària viscuda per la Covid-19 quant a la interrupció de les activitats lectives presencials d'acord a la Resolució de 23 de març de 2020, de la consellera de Sanitat Universal i Salut Pública, de 23 de març de 2020, per la qual s'acorda el tancament de tots els centres educatius de la Comunitat Valenciana, com a conseqüència de la situació de crisi sanitària ocasionada per la Covid-19, es presentarà l'avaluació del seguiment respecte del cronograma presentat a l'inici del projecte amb les accions iniciades o finalitzades fins a la primera setmana del mes de març del 2020.  
  
i. Vídeo de presentació: 10 punts.   
- Es valoraran els continguts en què es mostren clarament com es posen en pràctica les iniciatives i activitats, especialment aquelles en què estiguen implicats docents, alumnat i altres membres de la comunitat educativa.  
j. El projecte compleix el resolc nové: 5 punts  
2. No s'admetran com a projectes d'innovació aquelles propostes d'activitats o accions educatives habituals d'un centre, com ara el pla d'activitats complementàries i extraescolars, la celebració de festivitats i commemoracions, accions consolidades en el centre, les activitats d'una àrea o matèria o qualsevol dels plans que conformen el Pla educatiu de centre. El projecte ha de ser transversal i de centre.  
  
3. La puntuació màxima serà de 50 punts i la mínima per a obtindre la subvenció o l'assignació econòmica serà de 25 punts.  
4. En la modalitat de participació agrupada, quan els projectes assolisquen o superen la puntuació mínima de 25 punts, s'hi aplicarà un factor multiplicador. Aquest factor dependrà del nombre de centres participants en l'agrupació tal com s'especifica a continuació:  
- Agrupacions de dos centres: 1,6  
- Agrupacions de tres centres: 2,4  
- Agrupacions de quatre centres: 3,2  
- Agrupacions de cinc centres: 4  
  
Onzé. Termini i llocs de presentació  
1. El termini de presentació de sol·licituds variarà en funció de la tipologia de projecte:  
a. Centres públics i privats concertats que presenten un projecte nou: disposaran de deu dies hàbils des de l'endemà de la publicació en el DOGV d'aquesta convocatòria.  
b. Centres públics i privats concertats que presenten un projecte de continuïtat: disposaran de deu dies hàbils a comptar després que hagen passat tres dies hàbils de la finalització del període de presentació de sol·licituds dels projectes nous.  
2. Les sol·licituds i la documentació que cal aportar segons disposa el resolc dotzé d'aquesta resolució es presentaran a través de l'Oficina Virtual de la Conselleria d'Educació, Cultura i Esport (OVICE), a la qual s'accedirà segons les indicacions del manual del tràmit que es publicarà en la pàgina web   
.  
  
Dotzé. Sol·licituds i documentació  
1. La persona encarregada de presentar la sol·licitud en OVICE serà, segons siga la modalitat de participació:  
- Participació individual: la persona que tinga la representació legal del centre.  
- Participació agrupada: la persona que tinga la representació legal del centre que actue com a representant de l'agrupació.  
El manual per a omplir la sol·licitud estarà disponible en l'adreça d'internet següent:  
 .  
2. La presentació de la sol·licitud comportarà l'autorització de l'òrgan gestor per a demanar els certificats de l'Agència Estatal d'Administració Tributària, de la Tresoreria General de la Seguretat Social i de la Conselleria d'Hisenda i Model Econòmic, que acrediten que la persona sol·licitant compleix les seues obligacions tributàries i amb la Seguretat Social, en els termes establits en l'article 22.4 del Reglament de la Llei general de subvencions, aprovat pel Reial decret 887/2006, de 21 de juliol.  
3. El o la representant del centre aportarà la informació i la documentació següent:  
a) Si es participa en la modalitat agrupada, caldrà presentar l'autorització de representació de cada un dels centres participants al centre representant en OVICE, segons el model que s'ha d'obtindre del mateix formulari. Les autoritzacions hauran d'estar signades digitalment o datades i signades físicament per la persona que corresponga en cada cas; si no és així, es considerarà com a no presentat. En cas de no optar per la signatura digital, el o la representant legal del centre que representa l'agrupació haurà de fer declaració responsable de l'autenticitat de les firmes i del compromís de guarda i custòdia dels originals signats.  
  
b) Projecte, amb els requisits, apartats, formats i especificacions indicats en el resolc huité i nové de la convocatòria.   
c) Vídeo de presentació del projecte amb les característiques que estableix el resolc nové lletra c.   
d) Pressupost detallat del projecte per al curs 2020-2021 segons s'indica en OVICE.  
e) Declaració responsable, per part del representant legal del centre, de la data de la reunió del consell escolar en què es va informar de la presentació de la sol·licitud de participació en aquesta convocatòria, del contingut de la present resolució i del projecte que es desenvoluparà.  
  
f) Cessió de drets de propietat intel·lectual del projecte a la Generalitat Valenciana, segons s'indica en OVICE.  
g) Declaració responsable, per part del representant legal del centre, d'haver obtingut i tindre sota custòdia els drets d'imatge i so de les persones (alumnat, professorat i membres de la comunitat educativa) que apareixen en els documents audiovisuals que formen part del projecte d'acord amb el model proporcionat en el manual del tràmit. A més, declaració de compliment de la legislació vigent en matèria de propietat intel·lectual respecte de la música i continguts mostrats.  
  
h) Ompliment de la fitxa resum del projecte, que ha de contindre els apartats següents:  
- Temàtica (etiquetes): s'ha d'escollir un màxim de 6 etiquetes que identifiquen la temàtica i metodologies tractades en el projecte  
- Breu descripció del projecte, respectant les normes ortogràfiques i gramaticals (incloent-hi l'ús de les majúscules i les minúscules)  
  
- Agents implicats: ONG, ajuntament, entitats sense ànim de lucre, etc.  
- Recursos destinats per al desenvolupament de la iniciativa: tècnics, humans, financers, etc.  
- Conclusions: impacte del projecte sobre la vida de les persones del centre i de l'entorn  
i) Relació del personal docent participant en el projecte amb destinació o vacant en el centre: del número del document d'identitat de la persona coordinadora del projecte i dels que hi participen. Aquests han de pertànyer a la base de dades de personal docent de la conselleria. S'haurà d'indicar el nombre d'hores de dedicació previstes i les tasques assignades a cada participant.  
Únicament per als centres concertats:   
j) Declaració responsable de no trobar-se sota cap de les prohibicions de l'article 13 de la Llei 38/2003, de 17 de novembre, general de subvencions, de conformitat amb el formulari per a omplir disposat en OVICE.  
k) Respecte del compliment de les obligacions tributàries i de la Seguretat Social:  
- Quan la quantia de la subvenció o assignació econòmica sol·licitada pel centre docent no supere l'import de 3.000 €, s'ha d'acreditar mitjançant declaració responsable de la persona interessada de conformitat amb el formulari per a omplir disposat en OVICE.  
- Quan la quantia de la subvenció o assignació econòmica sol·licitada supere l'import de 3.000 €, la presentació de la sol·licitud comportarà l'autorització del sol·licitant perquè l'òrgan concedent obtinga de manera directa l'acreditació de les circumstàncies previstes en els articles 18 i 19 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, a través de certificats telemàtics. No obstant això, si el sol·licitant denega expressament aquest consentiment, haurà d'aportar-se la documentació original acreditativa d'estar al corrent d'aquestes obligacions, d'acord amb el que preveu la normativa corresponent.  
  
Tretzé. Termini de resolució i notificació   
D'acord amb l'article 21.2 de la Llei 39/2015, d'1 d'octubre, del procediment administratiu comú de les administracions públiques, el termini màxim per a resoldre la convocatòria és de sis mesos des de la data d'efectes. Vençut el termini sense haver-se notificat cap resolució expressa, les persones interessades podran considerar desestimades les seues sol·licituds per silenci administratiu, segons s'estableix en l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d'organització de la Generalitat Valenciana.  
A efectes de notificacions i en compliment del que preveu l'article 45 de la Llei 39/2015, d'1 d'octubre, del procediment administratiu comú de les administracions públiques, el requeriment d'esmenes, la resolució provisional i la definitiva de la convocatòria amb la relació dels projectes no seleccionats i els motius, i dels projectes seleccionats i els imports de les subvencions o assignacions econòmiques concedides, es publicaran en la pàgina web de la Conselleria d'Educació, Cultura i Esport. Aquesta publicació substituirà la notificació, de conformitat amb el que preveu la normativa vigent en matèria de procediment administratiu. La relació definitiva també es publicarà en el Diari Oficial de la Generalitat Valenciana.  
La publicació del requeriment d'esmenes anirà acompanyada de la relació de les persones interessades que hagen d'esmenar la falta o lliurar la documentació complementària que se sol·licite, amb indicació que, si no ho fan en un termini de 10 dies, es considerarà que han desistit de la seua sol·licitud. No es podran esmenar, transformar o ampliar els projectes i vídeos presentats en la sol·licitud.  
La resolució provisional contindrà la relació de centres educatius amb projectes seleccionats, en la qual s'indicarà la quantia econòmica proposada en concepte d'assignació o subvenció, i la relació de centres educatius amb projectes no seleccionats amb indicació dels motius.  
  
Es concedirà un termini de 10 dies hàbils, comptats a partir de l'endemà de la publicació de la relació provisional en la pàgina web, per a presentar, si escau, la documentació següent:  
- Escrit de desistiment  
- Al·legacions  
En el període d'al·legacions es podrà sol·licitar la revisió del procediment o desistir, però no es podran esmenar, transformar o ampliar els projectes i vídeos presentats en la sol·licitud.  
Transcorregut el termini, comprovats els escrits de desistiment, estudiades i, si escau, ateses les al·legacions presentades, l'òrgan instructor del procediment elevarà la proposta definitiva a la direcció general competent en matèria d'innovació educativa, que resoldrà la convocatòria per delegació del conseller.  
La resolució definitiva de la convocatòria contindrà la relació dels projectes seleccionats i no seleccionats, amb l'especificació dels noms dels centres educatius i les dotacions econòmiques corresponents així com els motius d'exclusió.  
  
Catorzé. Condicions i terminis de la justificació dels projectes   
Els beneficiaris, centres educatius públics i centres educatius privats concertats hauran de justificar la realització material del projecte. Per això, hauran d'aportar:  
1. Centres públics  
a) La dotació percebuda pel centre públic i les despeses generades es reflectiran des de la data d'efectes, en els apartats corresponents de la gestió econòmica en ITACA fins al 29 de juny de 2021, inclòs.  
  
a.1) La dotació percebuda pel centre educatiu s'inscriurà en l'apartat d'ingressos de la gestió econòmica d'ITACA.  
a.2) Les despeses s'inscriuran des de la data d'efectes, en el subcompte justificatiu 226PIIE dins de la gestió econòmica d'ITACA, específic per tal de comptabilitzar les despeses d'aquestes subvencions i assignacions econòmiques per a desenvolupar projectes d'investigació i innovació educativa. Aquest subcompte té dos subapartats: un per a comptabilitzar les despeses en material no inventariable 226PIIE NI, i un altre per a comptabilitzar les despeses en material inventariable 226PIIE I (aquest últim només per a projectes aprovats de 2 o més anys).  
Els centres públics han d'adjuntar la justificació de l'import de l'assignació concedida al balanç anual que han d'efectuar, d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
b) Abans del 29 de juny de 2021, la persona representant legal del centre haurà d'aportar, mitjançant el tràmit de justificació en OVICE, la informació i la documentació següent:  
- Memòria d'avaluació i impacte del projecte elaborat pel centre educatiu, amb un màxim de 5 fulls i, si escau, annexos.  
- Justificació de l'import de l'assignació econòmica concedida, omplint el model de compte justificatiu simplificat que s'ha d'obtindre del manual del tràmit de justificació.  
- Acta de participació final de l'equip d'innovació omplint l'apartat corresponent del formulari disposat en OVICE, en què es farà constar el número del document d'identitat de la persona coordinadora del projecte i dels participants. Aquests han de pertànyer a la base de dades de personal docent de la conselleria, i tindre destinació o vacant en el centre o en qualsevol dels centres de què formen part, si la modalitat és agrupada. S'hauran d'indicar expressament les hores de dedicació de cada docent al projecte i la relació de tasques específiques realitzades.  
  
- Declaració responsable, per part del representant legal del centre, d'haver exposat públicament al professorat del centre o centres quan la modalitat siga l'agrupada, un mínim de 10 dies lectius abans del 29 de juny del 2021 la relació de docents amb detall de les hores i tasques realitzades que s'inclourà en l'acta de participació final de l'equip d'innovació.  
- Vídeo documental amb els aspectes més rellevants del projecte dut a terme i amb una durada màxima de 3 minuts i una grandària màxima de 50 MB. Haurà d'estar en format MP4 (còdec de vídeo H.264 i còdec d'àudio AAC o MP3). Aquest vídeo serà publicat en el Mapa PIIE.   
- Materials didàctics generats, que hauran d'estar comprimits en un únic arxiu que no podrà superar els 50 MB. Hauran de ser sempre arxius optimitzats, que ocupen el mínim possible i, si és el cas, adequar el pes de les imatges que contenen.  
2. Centres concertats i centres educatius de titularitat pública distinta a la Generalitat   
a) Els centres privats concertats i els centres educatius de titularitat pública distinta a la Generalitat percebran la subvenció atorgada, després de la rendició del compte justificatiu simplificat, segons disposa l'article 164.i de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i els articles 69 i 75 del Reial decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, general de subvencions (BOE 176, 25.07.2006). Per a això, presentaran telemàticament el compte justificatiu simplificat, mitjançant el tràmit en OVICE, des de l'endemà de la publicació de la resolució definitiva fins al dia 9 de novembre de 2020, seguint les instruccions del manual del tràmit, que haurà d'incloure, sota responsabilitat del declarant, la documentació següent:   
- Una relació numerada de les despeses originades per al desenvolupament del projecte.  
- Les factures o documents de valor probatori seran emesos a nom de l'entitat beneficiària, amb indicació del NIF. Per acreditar el pagament, es presentarà també amb la factura el justificant de transferència bancària o rebut de caixa. Quedaran excloses les factures que no es corresponguen amb el detall del pressupost presentat.  
- Quan el projecte haja sigut finançat amb les subvencions i amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'aquests fons al projecte subvencionat.  
- La quantitat justificada serà, com a mínim, igual a la subvenció concedida i s'adscriurà a sufragar les despeses generades per la realització del projecte.  
- Es consideraran despeses realitzades aquelles que hagen sigut efectivament pagades amb anterioritat a la finalització del període de justificació: 9 de novembre de 2020.  
- Amb caràcter general les subvencions concedides estaran destinades a sufragar les despeses generades pel projecte que tinguen el caràcter de béns no inventariables (béns fungibles, no susceptibles de ser inclosos en inventari o ser despeses reiteratives), i que, si escau, es podrà delimitar.  
- Com a màxim, el 50 % de la subvenció concedida podrà destinar-se a l'adquisició de béns inventariables, sempre que el projecte aprovat tinga una durada de 2 anys o més (d'acord amb l'article 31.4 de la Llei 38/2003, de 17 de novembre, general de subvencions).  
  
b) Abans del 29 de juny de 2021, la persona representant legal del centre haurà d'aportar, mitjançant el tràmit de justificació en OVICE, la informació i la documentació següent:  
- Memòria d'avaluació i impacte del projecte elaborat pel centre educatiu, amb un màxim de 5 fulls i, si escau, annexos.  
- Acta de participació final de l'equip d'innovació omplint l'apartat corresponent del formulari disposat en OVICE, en què es farà constar el número del document d'identitat de la persona coordinadora del projecte i dels participants. Aquests han de pertànyer a la base de dades de personal docent de la conselleria, i tindre destinació o vacant en el centre o en qualsevol dels centres de què formen part, si la modalitat és agrupada. S'hauran d'indicar expressament les hores de dedicació de cada docent al projecte i la relació de tasques específiques realitzades.  
  
- Declaració responsable, per part del representant legal del centre, d'haver exposat públicament al professorat del centre o centres quan la modalitat siga l'agrupada, un mínim de 10 dies lectius abans del 29 de juny del 2021 la relació de docents amb detall de les hores i tasques realitzades que s'inclourà en l'acta de participació final de l'equip d'innovació.  
- Vídeo documental amb els aspectes més rellevants del projecte dut a terme i amb una duració màxima de 3 minuts i una grandària màxima de 50 MB. Haurà d'estar en format MP4 (còdec de vídeo H.264 i còdec d'àudio AAC o MP3). Aquest vídeo serà publicat en el Mapa PIIE.   
- Materials didàctics generats, que hauran d'estar comprimits en un únic arxiu que no podrà superar els 50 MB. Hauran de ser sempre arxius optimitzats, que ocupen el mínim possible i, si és el cas, adequar el pes de les imatges que contenen.  
  
Quinzé. Certificació d'hores al professorat. Condicions i terminis  
  
En aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, el Servei de Registre i Acreditació Docent podrà reconéixer fins a un màxim de 60 hores de formació per la participació en projectes d'innovació durant el curs acadèmic 2020-2021, d'acord amb la informació certificada en l'acta de participació final, aportada per la direcció el centre educatiu en el termini establit en el resolc catorzé.  
En el cas del professorat coordinador o participant en més d'un projecte d'innovació, les hores se certificaran, d'acord amb el que ha establit el paràgraf anterior, segons l'ordre d'arribada de les actes de participació final, fins a un màxim de 60 hores per docent.  
S'expediran certificats de coordinació i de participació d'acord amb la informació aportada en OVICE, quan es presenta la memòria, que serà la definitiva, la qual no es podrà modificar una vegada tancat el tràmit.   
L'Administració educativa només certificarà hores de coordinació i participació al professorat funcionari de carrera amb destinació al centre o al professorat interí que ocupe una vacant anual al centre.  
  
Setzé. Compatibilitat de les ajudes  
Les subvencions per al desenvolupament de projectes d'investigació i innovació educativa en centres educatius no universitaris de la Comunitat Valenciana són compatibles amb qualsevol altra que, per a la mateixa finalitat, siga convocada per qualsevol administració o entitat pública i privada, llevat de les convocades per la conselleria competent en matèria d'educació, sempre que la suma de les subvencions no supere la quantitat total de la despesa.  
  
Desseté. Supervisió dels projectes i assessorament  
La Inspecció d'Educació supervisarà la realització dels projectes als centres educatius subjectes a aquesta resolució, d'acord amb el pla de control esmentat en l'ordre de bases.  
  
Dihuité. Cessió de drets  
El representant legal del centre, o representant de l'agrupació de centres, haurà de cedir els drets de reproducció, distribució, comunicació, difusió i transformació del projecte, dels materials didàctics derivats i del vídeo, d'acord amb el que disposa la base vint-i-set de l'ordre que aprova les bases reguladores, segons s'indica en OVICE, perquè la conselleria competent en matèria d'educació, aporte al repositori del mapa de geolocalització de projectes d'investigació i innovació educativa i faça la difusió dels projectes que considere oportuns.  
  
La difusió dels projectes que faça la Conselleria d'Educació, Cultura i Esport sempre es farà sota condicions d'ús d'una llicència Creative Commons BY-NC-SA (Reconeixement - NoComercial - CompartirIgual).   
En cas de publicació del projecte, del material audiovisual o dels recursos educatius generats, la publicació haurà d'indicar: ?Aquest projecte / material audiovisual / recurs educatiu ha rebut una assignació econòmica / subvenció per part de la conselleria competent en matèria d'educació de la Generalitat?.  
  
Denové. Protecció de dades  
a) Responsable del tractament: el responsable del tractament de les dades personals arreplegades a través dels formularis annexos a aquesta convocatòria i de les dades que figuren en la documentació que s'adjunte a la sol·licitud de la subvenció o assignació econòmica és la Conselleria d'Educació, Cultura i Esport, amb domicili a l'avinguda de Campanar, 32, 46274 València, i adreça electrònica de contacte: ggvwmedpaigsbezvkzzdckji@gdw.ba  
b) Dades de contacte del delegat de protecció de dades: la persona interessada pot contactar amb el delegat de protecció de dades a través de les adreces de contacte següents:  
Adreça electrònica: fha@dkq.gq.  
Adreça postal: Passeig de l'Albereda, 16. 46106 València  
c) Dades objecte de tractament: les dades personals que ens proporciona són necessàries per a la tramitació administrativa de la subvenció o assignació econòmica referida en la present resolució de convocatòria, obtingudes del formulari de la sol·licitud i dels projectes presentats. Es tracta de dades identificatives: noms, cognoms, DNI o NIE, de representant del centre, professorat, alumnes i familiars, imatge i so d'alumnes i professorat.  
d) Finalitat del tractament: les seues dades seran tractades amb la finalitat de dur a terme la tramitació de la seua sol·licitud de subvenció o assignació econòmica per a desenvolupar projectes d'investigació i innovació educativa, en centres educatius no universitaris sostinguts amb fons públics de la Comunitat Valenciana, durant el curs acadèmic 2020-2021.  
e) Base jurídica del tractament: la base jurídica del tractament es fonamenta en l'interés públic de la resolució de convocatòria i el compliment de les obligacions legals derivades de la normativa prevista en la convocatòria com són el Reial decret 887/2006, que aprova el Reglament general de subvencions, la Llei 38/2003, de 17 de novembre, general de subvencions i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.   
  
f) Temps de conservació de les seues dades:   
- Les dades seran tractades durant el temps necessari per a complir amb la finalitat per a la qual es recullen.  
- Posteriorment les seues dades seran tractades durant el temps necessari per a l'exercici del control financer de subvencions.   
g) Destinataris: es realitzaran les comunicacions de dades següents:  
  
- A la Intervenció Delegada de la Generalitat i organismes competents en matèria  
- La Base de Dades Nacional de Subvencions  
h) Transferències internacionals de dades: no es realitzaran transferències internacionals de dades.   
i) Compromís del centre educatiu: el centre educatiu es compromet a informar el professorat així com l'alumnat que les seues dades personals facilitades en la sol·licitud o documentació addicional seran cedides a la Conselleria d'Educació, Cultura i Esport i que podran ser tractades únicament i exclusivament d'acord amb la finalitat prevista en la convocatòria.  
j) Exercici de drets: la persona interessada pot exercir els drets d'accés, rectificació i supressió de dades de caràcter personal, oposició i limitació al tractament, portabilitat i no ser objecte d'una decisió basada únicament en el tractament automatitzat, a través de les vies següents:  
  
- Tràmit electrònic establit a aquest efecte, que es pot consultar en la pàgina web de la Conselleria (www.cece.gva.es), en l'apartat Registre de tractament de dades.  
- Enviant la petició a qualsevol de les adreces de contacte següents:  
  
Adreça postal: avinguda de Campanar, 32, 46909 València  
Adreça electrònica: jllqfghnzdvkpqtmhnxwxyuj@oyi.ba  
De manera presencial, aportant la sol·licitud a través del registre.  
  
Vinté. Pla de control  
La comprovació material de la realització dels projectes realitzats pels centres concertats es durà a terme d'acord amb el pla de control elaborat per la direcció general competent en matèria d'innovació educativa, que està publicat en la pàgina web de la Conselleria.  
  
  
Vint-i-uné. Recursos  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, podran recórrer potestativament en reposició els centres privats concertats, o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del secretari autonòmic d'Educació i Formació Professional, p. d. (Resolució de 26 d'octubre de 2016; DOGV núm. 7906, 28.10.2016) en el termini d'un mes a comptar de l'endemà de ser publicada.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 21 de maig de 2020.- La directora general d'Innovació Educativa i Ordenació: Margarida Castellano Sanz.